**NASLOV PRISPEVKA pisava Times New Roman, velikost 14, krepko**

**znanstveni naslov Ime in priimek avtorja oz. avtorjev, strokovni naslov in morebitni habilitacijski naziv vsakega avtorja, velikost 12, krepko, Times New Roman**

Ime ustanove (zavod, služba/oddelek), v okviru katere je delo nastalo, velikost 12, navadno, Times New Roman

e-naslov korespondenčnega avtorja

Pri oblikovanju navodil so nam kot osnova služila Navodila avtorjem (Obzornik zdravstvene nege, 2024).

**Splošna načela**

Prispevek naj bo pisan v jedrnatem in razumljivem slovenskem knjižnem jeziku, v obsegu od 11.500 do največ 15.000 znakov s presledki, brez literature. V prispevku so lahko do največ štiri slike ali tabele. Na vsako tabelo in sliko se mora avtor v besedilu sklicevati. Objavili se bodo le do sedaj neobjavljeni prispevki. Za trditve v prispevku odgovarja/jo avtor/ji. Poslanemu prispevku se priloži *Izjava o avtorstvu*, ki vsebuje tudi izjavo, da prispevek predhodno ni bil objavljen v drugih publikacijah. Izjava o avtorstvu mora biti lastnoročno ali digitalno (digitalni podpis) podpisana od vseh soavtorjev in priložena ob oddaji prispevka. V spremnem dopisu naj bo naveden korespondenčni avtor (z imenom in priimkom, telefonsko številko in elektronskim naslovom), ki bo skrbel za komunikacijo z uredništvom in ostalimi avtorji. Prvi avtor je avtor, ki je v prispevku med avtorji naveden na prvem mestu oziroma kot so se pisno dogovorili vsi soavtorji.

Spremni dopis in prispevek pošljite na elektronski naslov **kongres@zbornica-zveza.si**.

**Naslov, izvleček in ključne besede naj bodo v slovenščini in angleščini.** Uporaba sprotnih opomb pod črto v prispevku ni dovoljena. Uredniški odbor si pridružuje pravico oceniti prispevek in zavrniti objavo, če prispevek ne bi bil dopolnjen po navodilih recenzentov. Angleški prevod mora biti kakovosten in terminološko usklajen.

**Metodološka struktura prispevkov**

*Naslov* naj bo skladen z vsebino prispevka in dolg največ do 120 znakov (oziroma 10 besed). Če naslovu sledi podnaslov, naj bosta ločena s podpičjem. Navedenih naj bo od tri do šest ključnih besed ali besednih zvez, ločene z vejicami, ki natančneje opredeljujejo vsebino prispevka in ne nastopajo v naslovu prispevka.

***Izvleček*** naj vsebuje od 150 do 220 besed (oz. od 1.245 do 1.750 znakov s presledki). Napisan naj bo v tretji osebi in brezosebnih glagolskih oblikah. V izvlečku se NE citira.

***Izvleček strokovnega prispevka*** je lahko nestrukturiran. Biti mora razumljiv kot samostojno besedilo, ne da bi bilo treba bralcu prebrati celotno besedilo prispevka. Povzema naj bistvo prispevka, pojasni njegov namen in cilje, glavne ugotovitve in zaključek. Napisan naj bo samo v enem odstavku.

***Izvleček izvirnega/preglednega znanstvenega prispevka*** naj bo strukturiran in naj vsebuje naslednje strukturne dele: **Uvod** (Introduction)**:** navede se ključna spoznanja dosedanjih raziskav, opis raziskovalnega problema, namen raziskave, v katerem so opredeljene ključne spremenljivke raziskave. Zapišete raziskovalna vprašanja (kvalitativna raziskava) ali hipoteze (kvantitativna raziskava). **Metode** (Methods): opredelijo se raziskovalna metodologija in tehnike zbiranja podatkov (anketni vprašalnik, intervju, načrtno opazovanje, lestvice stališč, itd.); opisati je potrebno glavne značilnosti vzorca, kje, kako in kdaj so se zbirali podatki in s katerimi statističnimi metodami so bili obdelani in analizirani. **Rezultati** (Results): opišejo se najpomembnejši rezultati raziskave, ki odgovarjajo na raziskovalni problem in namen raziskave; pri kvantitativnih raziskavah je treba navesti vrednost rezultata in raven statistične značilnosti. Rezultati pregleda literature vključujejo število dobljenih zadetkov, število pregledanih raziskav, število vključenih in število izključenih raziskav. **Diskusija in zaključek** (Discussion and conclusion): v tem delu se razpravlja o ugotovitvah raziskave, navesti se smejo le zaključki, ki izhajajo iz podatkov, pridobljenih pri raziskavi in so ključni za odgovor na raziskovalno vprašanje in/ali za potrditev ali zavrnitev hipotez. Na kratko je treba povzeti ključne ugotovitve izvedene raziskave/pregleda literature, predloge za klinično prakso, uporabnost ugotovitev in izpostaviti pomen nadaljnjih raziskav za boljše razumevanje raziskovalnega problema. Enakovredno je treba navesti tako pozitivne kot tudi negativne ugotovitve.

**Ključne besede:** navedenih naj bo od tri do šest ključnih besed, ki natančneje opredeljujejo vsebino prispevka in ne nastopajo v naslovu.

**STRUKTURA STROKOVNEGA PRISPEVKA**

Strokovni prispevek naj zajema: **nestrukturiran ali strukturiran izvleček, ključne besede, uvod, ustrezna poglavja,** potrebna za razumevanje problematike, izpostavljene v prispevku, **diskusijo, zaključek in literaturo**. **Uvod:** naj bo za bralca privlačen, jasen in informativen; na koncu uvoda naj bodo napisani namen in cilji prispevka. **Sledijo poglavja** z ustreznimi naslovi in podnaslovi (se ne številčijo), ki naj bodo smiselno razdeljena. **Diskusija:** se začne s pojasnilom namena ali ciljev iz uvoda (izhajajoč iz problema, ki se v prispevku želi predstaviti); ugotovitve in razmišljanja se podkrepijo s citiranjem drugih piscev. V zadnjem odstavku se navedejo omejitve pri preučevanju zastavljenega problema. **Zaključek:** na kratko se povzamejo bistvene ugotovitve, prednosti in pomanjkljivosti predlaganih rešitev oz. ugotovitev, odprejo se problemi ter predlogi za nadaljnje delo. Zaključek naj NE bo povzetek prispevka. **Literatura:** uredi se vsa aktivno uporabljena literatura (samo tista, ki je navedena med besedilom) v skladu z navodili.

**STRUKTURA PREGLEDNEGA ZNANSTVENEGA PRISPEVKA NA KONGRESU/ KONFERENCI**

Prispevek, ki temelji na pregledu literature ali sistematičnem pregledu literature naj zajema: **izvleček, ključne besede, uvod, metode, rezultate, diskusijo, zaključek in literaturo**. **Uvod** predstavimo znanstveno, konceptualno ali teoretično izhodišče kot vodilo pregleda literature. Uporabite znanstveno in strokovno literaturo, staro praviloma 5 let do največ 10 let. Na koncu uvoda se jasno izpostavijo problem (zakaj se je avtor lotil pregleda literature), namen, cilji in raziskovalno vprašanje. V **Metodah** se opiše strategija iskanja literature. Najprej se opredelijo iskalne podatkovne zbirke in morebitne tehnike, s pomočjo katerih se je literatura iskala. Sledijo vključitveni in izključitveni kriteriji literature za uvrstitev v pregled, ključne besede v angleščini in slovenščini ter zajeto časovno obdobje objav. Na koncu metod se pojasni morebitni način obdelave pridobljenih podatkov pri pregledu literature (npr. sinteza, kvalitativna sinteza). V poglavju **Rezultati** rezultate prikažemo besedno, lahko v tabelah in slikah, navedemo ključna spoznanja glede na raziskovalni dizajn. Najprej se prikaže število dobljenih zadetkov, nato število pregledanih raziskav, število vključenih raziskav in število izključenih raziskav ter opredelijo morebitni dodatni kriteriji za dokončni nabor uporabljenih zadetkov (tabelarični prikaz). V primeru, da rezultate pregleda literature prikažemo v tabeli, naj ta vključuje avtorje raziskave, leto objave raziskave, državo, kjer je bila raziskava izvedena, namen raziskave, raziskovalni dizajn, proučevane spremenljivke, instrument, velikost vzorca, ključne ugotovitve idr. Pri kvalitativni sintezi uporabimo kode in kategorije kot rezultat pregleda kvalitativne sinteze. Pri kvantitativni analizi opišemo uporabljene statistične metode obdelave podatkov iz vključenih znanstvenih del. **Diskusija**: v prvem delu odgovorimo na raziskovalno vprašanje, nato komentiramo ugotovitve pregleda literature, svoje ugotovitve primerjamo z rezultati drugih primerljivih raziskav, razvijemo nova spoznanja, ki jih je doprinesel pregled literature, njihovo teoretično, znanstveno in praktično uporabnost, uporabnost v klinični praksi, navedemo omejitve raziskave, in priložnosti za nadaljnje raziskovanje. V **Zaključku** poudarimo doprinos izvedenega pregleda, opozorimo na morebitne pomanjkljivosti v splošno uveljavljenjem znanju in razumevanju, izpostavimo pomen bodočih raziskav, uporabnost pridobljenih spoznanj in priporočila za prakso, raziskovanje, izobraževanje, menedžment, pri čemer upoštevamo omejitve raziskave. V zaključku NE citiramo ali povzemamo. **Literatura**: navede se vsa uporabljena literatura v skladu z navodili.

**STRUKTURA ZNANSTVENEGA PRISPEVKA NA KONGRESU / KONFERENCI**

Znanstveni prispevek, ki temelji na izvedeni raziskavi naj zajema: **izvleček, ključne besede, uvod, metode, rezultate, diskusijo, zaključek in literaturo**. V **Uvodu** opredelimo raziskovalni problem oz. glavna spoznanja in ugotovitve za opredelitev problematike, izpostavljene v prispevku (napisan naj bo vobliki lijaka). Pregled obstoječe znanstvene literature mora utemeljiti potrebo po naši raziskavi in je osnova za oblikovanje namena in ciljev raziskave, raziskovalnih vprašanj in/ali hipotez ter izbrane raziskovalne metodologije. Uporabimo znanstvena spoznanja in koncepte aktualnih mednarodnih in domačih raziskav, ki so objavljena kot primarni vir in niso starejša od deset oziroma pet let. Obvezno je citiranje in povzemanje spoznanj raziskav in ne mnenj avtorjev. Uvod se konča z namenom in cilji ter raziskovalnim/i vprašanjem/ji in/ali eno ali več hipotezami. V uvodu **Metod** navedemo izbrano raziskovalno metodologijo (kvantitativna, kvalitativna). Podpoglavja metod so: *opis merskega instrumenta, opis vzorca, opis poteka raziskave in obdelave podatkov.* Opis *merskega instrumenta*, kjer se opiše instrument raziskave, kako je bil razvit (na podlagi pregleda literature – katere, ali pa je bil uporabljen standardiziran ali že uporabljen vprašalnik). Navedemo avtorje, po katerih smo merski instrument povzeli, ali navedemo literaturo, po kateri smo ga razvili. *Opis vzorca*, kjer se opiše vrsta vzorca, način vzorčenja, informacije o populaciji, iz katere je bil oblikovan vzorec. Opišejo se odzivnost vključenih v raziskavo, opis vzorca po demografskih podatkih (spol, izobrazba delovna doba, delovno mesto ipd.). Pri *opisu poteka raziskave in obdelave podatkov* navedemo etična dovoljenja za izvedbo raziskave, dovoljenja za izvedbo raziskave v organizaciji, predstavimo potek izvedbe raziskave, zagotovila za anonimnost vključenih ter prostovoljnost pri vključitvi v raziskavo, navedeno obdobje, kraj innačin zbiranja podatkov, uporabljene metode analize podatkov, pri slednjem natančno navedemo statistične metode, program in verzijo programa statistične obdelave, meje statistične značilnosti. Pri kvalitativni raziskavi natančno opišemo celoten potek raziskave, način zapisovanja, zbiranja podatkov, število izvedb (opazovanj, intervjujev ipd.), trajanje izvedb, sekvence, transkripcijo podatkov, korake analize obdelave, tehnike obdelave in interpretacije podatkov ter receptivnost raziskovalca. **Rezultate** prikažemo besedno oz. v tabelah in slikah ter pazimo, da izberemo le en prikaz za posamezen rezultat in da se vsebina ne podvaja. V razlagi rezultatov se osredotočamo na statistično značilne rezultate in tiste, ki so nas presenetili. Pri prikazu rezultatov v tabelah in slikah je za vse uporabljene kratice potrebna pojasnitev v legendi pod tabelo ali sliko. Rezultate prikažemo po postavljenih spremenljivkah, odgovorimo na raziskovalna vprašanja oz. hipoteze. Pri kvalitativnih raziskavah prikažemo potek oblikovanja kod in kategorij, za vsako kodo predstavimo eno do dve reprezentativni izjavi vključenih v raziskavo, ki najbolje predstavita oblikovano kodo. Naredimo shematični prikaz dobljenih kod in iz njih razvitih kategorij ter sodbo. V **Diskusiji** ugotovitve raziskave navajamo na besedni način (številčnih rezultatov ne navajamo).Nizamo jih po posameznih spremenljivkah in z vidika postavljenih raziskovalnih vprašanj oz. hipotez, ki jih ne ponavljamo, temveč nanje besedno odgovarjamo.Rezultate v razpravi pojasnimo z vidika razumevanja, kaj lahko iz njih razberemo, razumemo in kako je to primerljivo z rezultati drugih raziskav in kaj to pomeni za uporabnost naše raziskave. Pazimo na posploševanje rezultatov in se pri tem zavedamo omejitev raziskave z vidika merskega instrumenta, vzorca in poteka raziskave. Upoštevamo načelo preverljivosti in primerljivosti. Oblikujemo rdečo nit razprave kot smiselne celote, komentiramo pričakovana in nepričakovana spoznanja raziskave. Na koncu razprave navedemo priporočila, ki so plod naše raziskave, in področja, ki jih nismo raziskali, pa bi jih bilo treba, ali pa smo jih, vendar naši rezultati ne dajejo ustreznih pojasnil. Navedemo omejitve raziskave. **Zaključek:** na kratko povzamemo ključne ugotovitve izvedene raziskave, povzamemo predloge za prakso, predlagamo možnosti nadaljnjega raziskovanja obravnavanega problema. V zaključku ne citiramo ali povzemamo. **Literatura:** prispevek naj se zaključi s seznamom literature, ki je bila citirana ali povzeta v prispevku, v skladu z navodili.

**STRUKTURA RAZŠIRJENEGA POVZETKA**

Razširjeni povzetek naj bo napisan v slovenščini in angleščini, obsega naj 3.500 znakov s presledki. V njem gre za predstavitev že znanega, s poudarkom na uporabnosti rezultatov izvirnih raziskav in širjenju znanja, zahtevnost besedila pa prilagojena potrebam uporabnikov. Lahko je tudi namenjen popularizaciji znanstvenih ali strokovnih spoznanj in družbene vloge raziskovalne in razvojne dejavnosti. Na kratko povzema izsledke končanega izvirnega raziskovalnega dela ali dela, ki je še v teku. Avtorji naj pri pisanju razširjenega povzetka uporabijo in citirajo najmanj pet enot literature. **Struktura:** na začetku razširjenega povzetka se napiše naslov razširjenega povzetka, ime avtorja/avtorjev (ime, priimek), institucijo zaposlitve in naslove elektronske pošte avtorjev razširjenega povzetka. Sledi 3 do 6 ključnih besed. V uvodu v razširjenem povzetku je predstavljena glavna ideja oz. raziskovalni problem ter namen povzetka s kratkim uvajanjem v osrednji del povzetka, predstavljena je metodologija dela. Glavni del naj bo členjen v en sam osrednji del. Najprej se v glavnem delu predstavi teoretični del, nato pa konkretne oz. praktične primere oz. rezultate, ki sestavljajo vsaj polovico glavnega dela razširjenega povzetka. Sledi zaključek, ki vsebuje razpravo, odgovor na zastavljeno vprašanje oz. problem ali idejo v uvodu. Sledi seznam uporabljenih virov in literature, urejen po abecednem redu, ki obsega vse v razširjenem povzetku citirane vire in literaturo. Piše se v tretji osebi množine.

Za oblikovanje besedila strokovnega, znanstvenega in preglednega znanstvenega prispevka ter razširjenega povzetka veljajo naslednja navodila: velikost strani A4, razmik med vrsticami 1,15, pisava Times New Roman, velikost črk 12 pt in širina robov 25 mm, uporabi se obojestranska poravnava besedila. **Strani prispevka se ne številčijo, ker bodo prispevki zbrani v zborniku prispevkov in razširjenih povzetkov z recenzijo.** Prispevek naj bo pripravljen tako, da si na naslovni strani sledijo: naslov prispevka, preveden naslov v angleški jezik, ime in priimek avtorja oz. avtorjev z vsemi strokovnimi naslovi in morebitnimi habilitacijskimi nazivi ter ime ustanove, v okviru katere je delo nastalo (npr. zavod, Zbornica – Zveza oz. strokovna sekcija, regijsko strokovno društvo, drugo, naveden naj bo e-naslov za kontakt z avtorjem), izvleček v slovenskem in angleškem jeziku, nato se nadaljuje z drugimi poglavji prispevka (strokovnega ali znanstvenega) (Navodila avtorjem iz Obzornika zdravstvene nege, 2024).

***Prikaz slik*** v prispevku:

Slike naj bodo oštevilčene z arabskimi zaporednimi številkami. Izraz slika uporabimo za grafe, sheme in fotografije. Pisava Times New Roman, velikost 11 točk. Uporabimo le dvodimenzionalne grafične **črno-bele prikaze** (lahko tudi šrafure) ter resolucijo vsaj 300 dpi (angl. dot per inch). Če so slike v dvorazsežnem koordinatnem sistemu, morata obe osi (x in y) vsebovati označbe, katere enote/mere vsebujeta. V besedilu naj se avtor sklicuje na prikazano sliko. Fotografije se priložijo prispevku v originalni obliki (Navodila avtorjem iz Obzornika zdravstvene nege, 2024).



Slika 1: *Naslov slike (vir)*

(Slika, naslov in vir slike se poravnajo na sredino lista)

**Prikaz tabel** v prispevku:

**Tabela 1:** *Prikaz…. (poravnava levo)*

|  |  |
| --- | --- |
| ***xy***  | ***yy***  |
| AB  | 0987  |
| ZŽ  | 7654  |

**Tabele** naj bodo označene z arabskimi zaporednimi številkami. Imeti morajo vsaj dva stolpca ter opisni naslov (*nad tabelo*), naslovno vrstico, morebitni zbirni stolpec in zbirno vrstico in legendo uporabljenih znakov. Opisni naslov in legenda naj bosta samo v slovenščini. V tabeli morajo biti izpolnjena vsa polja, velikost črk 11, pisava Times New Roman, enojni razmik, pred in za vrstico 0,5 točke prostora, v prvem stolpcu in v vseh stolpcih z besedilom je leva poravnava, v stolpcih s statističnimi podatki leva poravnava, vmesne pokončne črte pri prikazu so neizpisane. Uredništvo si pridružuje pravico, da preobsežne tabele, v sodelovanju z avtorjem, preoblikuje (Navodila avtorjem iz Obzornika zdravstvene nege, 2024).

Prispevek naj se zaključi z navajanjem literature, pred poglavjem Literatura je lahko uvrščena Zahvala.

**NAVAJANJE LITERATURE**

V nadaljevanju so predstavljena navodila za navajanje literature, ki jih najdete na povezavi:

<https://obzornik.zbornica-zveza.si/index.php/ObzorZdravNeg/libraryFiles/downloadPublic/66> (glejte stran 145 - 147 za navajanje literature).

Vsako trditev, teorijo, uporabljeno metodologijo, koncept je treba potrditi s citiranjem. Avtorji naj uporabljajo APA 7 - American Psychological (<https://apastyle.apa.org/style-grammar-guidelines/references/examples>) za navajanje avtorjev v besedilu in seznamu literature na koncu prispevka. Za navajanje avtorjev v besedilu uporabljamo npr.: (Pahor, 2006) ali Pahor (2006), kadar priimek vključimo v poved. Ko avtorje v besedilu navajamo prvič zapišemo do 5 avtorjev s priimki (zadnja dva priimka ločimo z »&«: (Stare & Pahor, 2010; Sharp, Novak, Aarons, Wittenberg, & Gittens, 2007). Če je avtorjev več kot 5 navedemo le prvega in dopišemo »et al.«: (Chen et al., 2007). V nadaljnjem tekstu pišemo kadar so 3 ali več avtorjev priimek prvega avtorja in »et al.«.

Če navajamo več citiranih del, jih ločimo s podpičji in jih navedemo po kronološkem zaporedju, od najstarejšega do najnovejšega, če je med njimi v istem letu več citiranih del, jih razvrstimo po abecednem vrstnem redu: (Bratuž, 2012; Pajntar, 2013; Wong et al., 2014). Kadar citiramo več del istega avtorja, izdanih v istem letu, je treba za letnico dodati malo črko po abecednem redu: (Baker, 2002a, 2002b).

Kadar navajamo sekundarne vire, uporabimo »cited in«: (Lukič, 2000 cited in Korošec, 2014). Če pisec članka ni bil imenovan oz. je delo anonimno, v besedilu navedemo naslov, v oklepaju pa zapišemo »Anon.« ter letnico objave: The past is the past (Anon., 2008). Kadar je avtor organizacija oz. gre za korporativnega avtorja, zapišemo ime korporacije (Royal College of Nursing, 2010). Če ni leta objave, to označimo z »n. d.« (ang. no date): (Smith, n. d.). Pri objavi fotografij navedemo avtorja (Foto: Marn, 2009; vir: Cramer, 2012). Za objavo fotografij, kjer je prepoznavna identiteta posameznika, moramo pridobiti dovoljenje te osebe ali staršev, če gre za otroka.

V seznamu literature na koncu prispevka navedemo bibliografske podatke/reference za vsa v besedilu citirana ali povzeta dela) (in samo ta!), in sicer po abecednem redu avtorjev. Sklicujemo se le na objavljena dela. Kadar je avtorjev do vključno sedem, moramo navesti vse avtorje. Pred zadnjim avtorjem damo znak &. V primeru, da je avtorjev 8 ali več, navedemo prvih šest avtorjev, dodamo tri pike in zadnjega avtorja. V primeru, da imamo med viri dva avtorja z istim priimkom in enakimi prvimi črkami imena, moramo avtorjevo polno ime napisati v oglatih oklepajih za začetnico imena.

Za oblikovanje seznama literature velja velikost črk 12 točk, enojni razmik, leva poravnava ter 12 točk prostora za referencami (razmik med odstavki, ang. paragraph spacing). Pri citiranju, tj. dobesednem navajanju, citirane strani zapišemo tako v navedbi citirane publikacije v besedilu: (Ploč, 2013, p. 56); kot tudi pri ustrezni referenci v seznamu (glej primere v nadaljevanju). Če citiramo več strani iz istega dela, strani navajamo ločene z vejico (npr.: pp. 15–23, 29, 33, 84–86). Če je citirani prispevek dostopen na spletu, na koncu bibliografskega zapisa navedemo »Retrieved from« in datum dostopa ter zapišemo URL- ali URN-naslov (glej primere). Ostali primeri citiranja so avtorjem na voljo na [https://apastyle.apa.org/.](https://apastyle.apa.org/)

**PREDLOŽITEV PRISPEVKOV**

Zbornik prispevkov in razširjenih povzetkov bo recenziran, lektoriran in imel bo CIP zapis in ISBN ter bo zaveden v bazo COBISS.

Če uredništvo ugotovi, da rokopis krši avtorske pravice, se rokopis takoj izloči iz uredniškega postopka. Plagiatorstvo ugotavljamo z *Detektorjem podobnih vsebin* (DPV) in *CrossCheck Plagiarizm Detection System*.

Prispevek/razširjeni povzetek z izpolnjeno izjavo o avtorstvu pošljite na e-naslov: kongres@zbornica-zveza.si **do 20. 2. 2025.**

V primeru nejasnosti smo vam na voljo na e-naslovu: kongres@zbornica-zveza.si.

Zahvaljujemo se vam za sodelovanje in prispevek k razvoju stroke zdravstvene in babiške nege.

|  |  |  |  |
| --- | --- | --- | --- |
|  | FUNKCIJA | IME IN PRIIMEK | PODPIS |
| **PRIPRAVIL:** | Izvršna direktorica ZZ | Anita Prelec  |  |
| **PREGLEDAL:** | SSSNS / PVK | Draga Štromajer |  |
| **ODOBRIL:**  | Predsednica ZZ | Monika Ažman |  |
| **SKRBNIK DOKUMENTA :** | Izvršna direktorica ZZ | Anita Prelec |  |